ไฟแนนซ์ทูเดย์
โดย...ช.ชดา
7 ธ.ค. 2558

โดย...ช.ชดา
...กระทรวงการคลังมีภารกิจสำคัญที่จะต้องดำเนินการให้แล้วเสร็จใน 3 สัปดาห์ก่อนจะถึงวันสิ้นปี ไล่เรียงดูมีหลายเรื่องทั้งการปฏิรูปภาษี ซึ่งมีสาระสำคัญที่มนุษย์เงินเดือนรอคอย คือ การเพิ่มค่าลดหย่อนหักภาษีเงินได้บุคคลธรรมดา และการลดเพดานสูงสุดของภาษีเงินได้จาก 37% เหลือ 28% ยังมีภาษีเงินได้นิติบุคคลโดยเฉพาะสำหรับเอสเอ็มอี
นอกจากนี้ คลังจะต้องเข็นกองทุนโครงสร้างพื้นฐาน หรืออินฟราสตรักเจอร์ฟันด์ เข้า ครม.ซึ่งมีเรื่องนี้ทั้งคนกลางที่จะเข้ามาขายอย่างธนาคารพาณิชย์ และคนซื้อคือนักลงทุนสถาบัน รวมทั้งบุคคลทั่วไปรอดูรายละเอียดของกองทุนว่าจะเป็นอย่างไร ถือเป็นเรื่องสำคัญในแวดวงตลาดเงินและตลาดทุน
ยังมีกฎหมายอีกหลายฉบับที่รอคลังเสนอ ครม. ล้วนเป็นงานหนักที่ ขุนคลัง อภิศักดิ์ ตันติวรวงศ์ จะต้องตัดสินใจ
...เห็นแผนงานขยายตลาดของธนาคารพาณิชย์หลายแห่งที่เริ่มบุกออกตลาดต่างจังหวัดแล้ว เพราะในเมืองลูกค้าอิ่มตัวแล้วขยายยาก จึงต้องบุกไปหาลูกค้าใหม่ๆ เห็นแล้วอดเป็นห่วงไม่ได้ ในเรื่องความรู้ทางการเงินของประชาชนที่ยังมีน้อยมาก การนำเอาผลิตภัณฑ์แปลกใหม่ที่ซับซ้อนไปนำเสนอเสี่ยงต่อการที่ลูกค้าจะเสียหาย
ตัวอย่างที่มีปัญหามากที่สุดคือการขายประกันในธนาคาร หรือแบงก์แอสชัวรันส์ ถูกประชาชนร้องเรียนจำนวนมาก มีทั้งให้ข้อมูลที่ไม่ตรงตามข้อเท็จจริง โดยเฉพาะประเด็นการซื้อประกันชีวิตเหมือนการออมเงิน ที่ลูกค้าเข้าใจว่าคือการฝากเงิน
นอกจากนี้ มีการลักไก่ขายประกัน หากลูกค้าขอกู้เงินก็จะมีการหว่านล้อมซึ่งความจริงคือการมัดมือชกผูกการทำประกันลงไปในแพ็กเกจเงินกู้ ทำให้ลูกค้าต้องซื้อประกันชีวิตพ่วงไปด้วย ซึ่งเป็นค่าใช้จ่ายที่หนักหน่วงมากสำหรับบางครอบครัว
ที่สำคัญนี่ไม่ใช่การฝากเงิน ดังนั้นหมดสัญญาประกันก็ได้เงินคืนไม่เต็มที่จ่ายไป ข้อเท็จจริงเหล่านี้ควรอธิบายให้ลูกค้าโดยเฉพาะผู้ที่ไม่มีความรู้ด้านเงินให้ฟังอย่างละเอียด ก่อนที่จะหว่านล้อมให้ลูกค้าซื้อผลิตภัณฑ์
...เร็วนี้น่าจะมีความเคลื่อนไหวเปลี่ยนแปลงในบอร์ดแบงก์กรุงไทย ที่อาจจะต้องมีการปรับเปลี่ยนให้เหมาะสมและเป็นไปตามธรรมาภิบาลที่ดี โดยเฉพาะมีแบงก์ชาติกำกับดูแล ไม่ทำอะไรคงสะเทือนความเชื่อมั่น